ค่าประเมินออกเทน

**ค่าประเมินออกเทน** () หรือ **เลขออกเทน** () เป็นมาตรวัดมาตรฐานความสามารถของเชื้อเพลิงในการ ทนต่อการอัดในเครื่องยนต์สันดาปภายในโดยไม่ก่อให้เกิดการน็อกของเครื่องยนต์ ยิ่งเลขออกเทนสูงเท่าใด เชื้อเพลิงก็จะยิ่งทนต่อการอัดได้มากขึ้นก่อนที่จะเกิดการระเบิดรุนแรง ค่าประเมินออกเทนไม่ได้สัมพันธ์โดยตรงกับกำลังขับหรือปริมาณพลังงานของเชื้อเพลิงต่อหน่วยมวลหรือปริมาตร แต่บ่งบอกเพียงแค่ความสามารถในการต้านทานการระเบิดภายใต้ความดันโดยไม่มีประกายไฟเท่านั้น

การที่เชื้อเพลิงออกเทนสูงจะช่วยเพิ่มหรือลดประสิทธิภาพของเครื่องยนต์นั้นขึ้นอยู่กับการออกแบบเครื่องยนต์ โดยทั่วไปแล้ว เชื้อเพลิงที่มีค่าออกเทนสูงจะถูกใช้ในเครื่องยนต์เบนซินที่มีกำลังอัดสูง ซึ่งอาจให้กำลังที่สูงขึ้นสำหรับเครื่องยนต์เหล่านี้ กำลังที่เพิ่มขึ้นในกรณีดังกล่าวมาจากวิธีการออกแบบเครื่องยนต์ให้บีบอัดสารผสมอากาศกับเชื้อเพลิง และไม่ได้มาจากค่าประเมินของน้ำมันเบนซินโดยตรง

ตรงกันข้าม เชื้อเพลิงที่มีออกเทนต่ำกว่า (แต่มีเลขซีเทนสูงกว่า) เหมาะสำหรับเครื่องยนต์ดีเซล (เรียกว่าเครื่องยนต์จุดระเบิดด้วยการอัด) เนื่องจากเครื่องยนต์ดีเซลไม่ได้อัดเชื้อเพลิง แต่จะอัดเฉพาะอากาศ แล้วจึงฉีดเชื้อเพลิงเข้าไปในอากาศที่ถูกทำให้ร้อนด้วยการอัด เครื่องยนต์เบนซินอาศัยการจุดระเบิดของสารผสมอากาศกับเชื้อเพลิงที่ถูกอัด ซึ่งจะถูกจุดประกายไฟโดยหัวเทียนเมื่อใกล้สิ้นสุดจังหวะอัดเท่านั้น ดังนั้น การที่สามารถอัดสารผสมอากาศกับเชื้อเพลิงได้โดยไม่ก่อให้เกิดการระเบิดรุนแรงจึงมีความสำคัญเป็นหลักต่อเครื่องยนต์เบนซิน การใช้น้ำมันเบนซินที่มีออกเทนต่ำกว่าที่เครื่องยนต์ถูกสร้างขึ้นมาอาจทำให้เกิดการน็อกและ/หรือการชิงจุดระเบิด

ค่าประเมินออกเทนของน้ำมันเบนซินอากาศยานมีความสำคัญอย่างยิ่งในการกำหนดสมรรถนะเครื่องยนต์อากาศยานในช่วงสงครามโลกครั้งที่สอง ค่าประเมินออกเทนไม่เพียงแต่ส่งผลต่อสมรรถนะของน้ำมันเบนซิน แต่ยังส่งผลต่อความสามารถในการใช้งานที่หลากหลายด้วย เชื้อเพลิงที่มีออกเทนสูงกว่าสามารถรองรับช่วงการทำงานที่หลากหลายกว่าตั้งแต่สารผสมอากาศกับเชื้อเพลิงบางไปจนถึงหนา

## หลักการ
### การน็อก

ในเครื่องยนต์สันดาปภายในแบบจุดระเบิดด้วยประกายไฟ **การน็อก** หรือ **การระเบิดรุนแรง** (knock, detonation, spark knock, pinging หรือ pinking) เกิดขึ้นเมื่อการเผาไหม้ของสารผสมอากาศกับเชื้อเพลิงบางส่วนในกระบอกสูบไม่ได้เกิดจากการแพร่กระจายของแนวหน้าเปลวไฟที่จุดประกายโดยหัวเทียน แต่เกิดขึ้นเมื่อสานผสมอากาศกับเชื้อเพลิงหนึ่งจุดหรือมากกว่านั้นระเบิดขึ้นนอกเหนือจากขอบเขตของแนวหน้าการเผาไหม้ปกติ ประจุอากาศกับเชื้อเพลิงควรจะถูกจุดระเบิดโดยหัวเทียนเท่านั้น และเกิดขึ้น ณ จุดที่แม่นยำในช่วงชักของลูกสูบ การน็อกเกิดขึ้นเมื่อจุดสูงสุดของกระบวนการเผาไหม้ไม่เกิดขึ้น ณ เวลาที่เหมาะสมที่สุดสำหรับวัฏจักรสี่จังหวะ อธิบายอย่างง่าย คลื่นการเผาไหม้ที่เคลื่อนที่ไปข้างหน้าซึ่งเผาไหม้สารผสมไฮโดรคาร์บอน + ออกซิเจนภายในกระบอกสูบเหมือนคลื่นที่นักโต้คลื่นปรารถนาจะโต้ถูกรบกวนอย่างรุนแรงโดยคลื่นทุติยภูมิที่เริ่มต้นขึ้นที่อื่น คลื่นกระแทกของคลื่นแยกกันสองคลื่นนี้สร้างเสียง "ปิง" ที่เป็นลักษณะเฉพาะแบบโลหะ และความดันในกระบอกสูบก็เพิ่มขึ้นอย่างมาก ผลของการน็อกของเครื่องยนต์มีตั้งแต่ไม่สำคัญ (ความร้อนที่เพิ่มขึ้นพร้อมกับการเสียกำลัง) ไปจนถึงการทำลายล้างอย่างสิ้นเชิง (การระเบิดในขณะที่ลิ้นตัวใดตัวหนึ่งยังเปิดอยู่)

การน็อกไม่ควรสับสนกับการชิงจุดระเบิด ซึ่งเป็นเหตุการณ์ที่แยกจากกัน โดยการชิงจุดระเบิดเกิดขึ้นก่อนการเผาไหม้ อย่างไรก็ตาม การชิงจุดระเบิดมีความสัมพันธ์อย่างมากกับการน็อกเนื่องจากการน็อกจะทำให้ความร้อนเพิ่มขึ้นอย่างรวดเร็วภายในกระบอกสูบซึ่งท้ายที่สุดนำไปสู่การชิงระเบิดรุนแรงที่สร้างความเสียหาย

ระบบจัดการเครื่องยนต์ส่วนใหญ่ที่พบเห็นทั่วไปในยานยนต์ปัจจุบัน โดยทั่วไปคือระบบฉีดเชื้อเพลิงแบบอิเล็กทรอนิกส์ (EFI) มักจะมีตัวรับรู้การน็อกที่คอยตรวจสอบว่าเชื้อเพลิงที่ใช้กำลังทำให้เกิดการน็อกหรือไม่ ในเครื่องยนต์ควบคุมด้วยคอมพิวเตอร์ที่ทันสมัย ระบบจัดการเครื่องยนต์จะทำการปรับเปลี่ยนการตั้งไฟจุดระเบิดโดยอัตโนมัติเพื่อลดการน็อกให้อยู่ในระดับยอมรับได้

### ไอโซออกเทนเป็นมาตรฐานอ้างอิง

ออกเทนเป็นกลุ่มของไฮโดรคาร์บอนที่เป็นส่วนประกอบทั่วไปของน้ำมันเบนซิน เป็นของเหลวที่ไม่มีสีซึ่งมีจุดเดือดประมาณ  สมาชิกหนึ่งในตระกูลออกเทนคือ 2,2,4-ไตรเมทิลเพนเทน (ไอโซออกเทน) ถูกใช้เป็นมาตรฐานอ้างอิงเพื่อเปรียบเทียบแนวโน้มของน้ำมันเบนซินหรือเชื้อเพลิงแอลพีจีในการต้านทานการจุดระเบิดตัวเอง

ค่าประเมินออกเทนของน้ำมันเบนซินจะถูกวัดในเครื่องยนต์ทดสอบและถูกกำหนดโดยการเปรียบเทียบกับสารผสมของ 2,2,4-ไตรเมทิลเพนเทน (ไอโซออกเทน) และนอร์มัลเฮปเทนที่จะมีความสามารถในการต้านทานการน็อกได้เท่ากับเชื้อเพลิงที่กำลังทดสอบ เปอร์เซ็นต์โดยปริมาตรของ 2,2,4-ไตรเมทิลเพนเทนในสารผสมนั้นคือเลขออกเทนของเชื้อเพลิง ตัวอย่างเช่น น้ำมันเบนซินที่มีลักษณะการน็อกเหมือนกับสารผสมไอโซออกเทน 90% และเฮปเทน 10% จะมีค่าประเมินออกเทนเท่ากับ 90 ค่าประเมิน 90 ไม่ได้หมายความว่าน้ำมันเบนซินประกอบด้วยไอโซออกเทนและเฮปเทนในสัดส่วนเหล่านี้เท่านั้น แต่หมายความว่ามันมีคุณสมบัติต้านทานการระเบิดที่เหมือนกัน (โดยทั่วไป น้ำมันเบนซินที่ขายกันทั่วไปไม่เคยประกอบด้วยเพียงไอโซออกเทนและเฮปเทน แต่เป็นสารผสมไฮโดรคาร์บอนหลายชนิดและมักจะมีสารเติมแต่งอื่น ๆ ด้วย)

ค่าประเมินออกเทนไม่ได้เป็นตัวบ่งชี้ปริมาณพลังงานของเชื้อเพลิง (ดูผลกระทบด้านล่างและความร้อนจากการเผาไหม้) เป็นเพียงมาตรวัดแนวโน้มของเชื้อเพลิงที่จะเผาไหม้ในลักษณะมีการควบคุม มากกว่าจะระเบิดในลักษณะไม่มีการควบคุม

ในกรณีเลขออกเทนถูกเพิ่มขึ้นโดยการผสมเอทานอลเข้าไป ปริมาณพลังงานต่อปริมาตรจะลดลง ความหนาแน่นพลังงานของเอทานอลสามารถนำไปเปรียบเทียบกับน้ำมันเบนซินได้ในตารางความร้อนจากการเผาไหม้

เป็นไปได้ที่เชื้อเพลิงจะมีเลขออกเทนวิจัย (RON) มากกว่า 100 เนื่องจากไอโซออกเทนไม่ใช่วัตถุที่ต้านทานการน็อกได้มากที่สุดที่มีอยู่ในปัจจุบัน เชื้อเพลิงรถแข่ง น้ำมันเบนซินอากาศยาน แอลพีจีและเชื้อเพลิงแอลกอฮอล์ เช่น เมทานอล อาจมีค่าประเมินออกเทน 110 หรือสูงกว่าอย่างมีนัยสำคัญ สารเติมแต่งน้ำมันเบนซินที่ใช้เป็น "ตัวเพิ่มออกเทน" ทั่วไป ได้แก่ MTBE, ETBE, โทลูอีน และไอโซออกเทนเอง ตะกั่วในรูปเตตระเอทิลลีดเคยเป็นสารเติมแต่งทั่วไป แต่ความกังวลเกี่ยวกับความเป็นพิษของมันนำไปสู่การทยอยยุติการใช้งานสำหรับเชื้อเพลิงยานยนต์บนถนนทั่วโลกตั้งแต่ทศวรรษ 1970

## วิธีการวัด
### เลขออกเทนวิจัย (RON)
ค่าประเมินออกเทนที่พบมากที่สุดทั่วโลกคือ **เลขออกเทนวิจัย** (Research Octane Number หรือ RON) ถูกกำหนดโดยการเดินเครื่องยนต์ทดสอบที่ 600 รอบต่อนาทีโดยมีอัตราส่วนการอัดแปรผันภายใต้สภาวะควบคุม และนำผลลัพธ์ที่ได้ไปเปรียบเทียบกับผลลัพธ์ของสารผสมไอโซออกเทนกับนอร์มัลเฮปเทน อัตราส่วนการอัดจะถูกปรับเปลี่ยนในระหว่างการทดสอบเพื่อท้าทายแนวโน้มการต้านทานการน็อกของเชื้อเพลิง เนื่องจากการเพิ่มขึ้นของอัตราส่วนการอัดจะเพิ่มโอกาสที่จะเกิดการน็อก

### เลขออกเทนเครื่องยนต์ (MON)
ค่าประเมินออกเทนอีกประเภทหนึ่ง เรียกว่า **เลขออกเทนเครื่องยนต์** (Motor Octane Number หรือ MON) ถูกกำหนดที่ความเร็วเครื่องยนต์ 900 รอบต่อนาทีแทน 600 รอบต่อนาทีสำหรับ RON การทดสอบ MON ใช้เครื่องยนต์ทดสอบคล้ายกับการทดสอบ RON แต่มีการอุ่นสารผสมเชื้อเพลิงไว้ล่วงหน้า มีความเร็วเครื่องยนต์สูงกว่า และมีการตั้งไฟจุดระเบิดเพื่อเน้นย้ำความต้านทานการน็อกของเชื้อเพลิงให้มากยิ่งขึ้น ขึ้นอยู่กับส่วนประกอบของเชื้อเพลิง MON ของน้ำมันเบนซินที่เติมตามปั๊มสมัยใหม่จะต่ำกว่า RON ประมาณ 8 ถึง 12 แต่ไม่มีความสัมพันธ์โดยตรงระหว่าง RON และ MON ดูตารางด้านล่าง

### ดัชนีต้านทานการน็อก (Anti-Knock Index - AKI) หรือ (R+M)/2

ในประเทศแคนาดา สหรัฐอเมริกา และเม็กซิโก ค่าประเมินออกเทนที่โฆษณาคือค่าเฉลี่ยของ RON และ MON เรียกว่า **ดัชนีต้านทานการน็อก** (Anti-Knock Index หรือ AKI) โดยทั่วไปมักจะเขียนกำกับบนหัวจ่ายน้ำมันว่า **(R+M)/2** AKI บางครั้งถูกเรียกว่า **เลขออกเทนปั๊ม** (Pump Octane Number หรือ PON)

### ความแตกต่างระหว่าง RON, MON และ AKI
ด้วยความแตกต่างของเลขออกเทนระหว่าง RON และ MON อยู่ที่ 8 ถึง 12 ตามที่กล่าวไว้ข้างต้น AKI ที่แสดงในแคนาดาและสหรัฐอเมริกาจึงต่ำกว่าที่ใช้ในส่วนอื่นของโลกสำหรับเชื้อเพลิงเดียวกันอยู่ 4 ถึง 6 เลขออกเทน ความแตกต่างระหว่าง RON และ MON นี้เรียกว่าความไวของเชื้อเพลิง และโดยทั่วไปจะไม่มีการเผยแพร่สำหรับประเทศที่ใช้ระบบการติดฉลากดัชนีต้านทานการน็อก

ดูตารางในส่วนถัดไปเพื่อเปรียบเทียบ

### เลขออกเทนสังเกตบนถนน (RdON)
ค่าประเมินออกเทนอีกประเภทหนึ่ง เรียกว่า **เลขออกเทนสังเกตบนถนน** (Observed Road Octane Number หรือ RdON) ได้มาจากการทดสอบน้ำมันเบนซินในเครื่องยนต์หลายสูบทั่วไป (แทนเครื่องยนต์ทดสอบที่สร้างขึ้นตามวัตถุประสงค์) ปกติจะทดสอบที่คันเร่งเปิดสุด การทดสอบประเภทนี้ได้รับการพัฒนาขึ้นในทศวรรษ 1920 และยังคงเชื่อถือได้มาจนถึงปัจจุบัน การทดสอบ RdON ดั้งเดิมทำในรถยนต์บนถนน แต่เมื่อเทคโนโลยีพัฒนาขึ้น การทดสอบจึงถูกย้ายไปที่แชสซีไดนาโมมิเตอร์พร้อมระบบควบคุมสภาพแวดล้อมเพื่อเพิ่มความสม่ำเสมอ

### ดัชนีออกเทน
การประเมินเลขออกเทนโดยวิธีทางห้องปฏิบัติการทั้งสองวิธีต้องใช้เครื่องยนต์พิเศษที่สร้างขึ้นเพื่อให้ตรงตามมาตรฐานที่เข้มงวดของการทดสอบ และขั้นตอนอาจมีค่าใช้จ่ายสูงและใช้เวลานาน เครื่องยนต์มาตรฐานที่จำเป็นสำหรับการทดสอบอาจไม่สามารถหาได้เสมอไป โดยเฉพาะในสถานที่ห่างไกลหรือในห้องปฏิบัติการขนาดเล็กหรือห้องปฏิบัติการเคลื่อนที่ ข้อพิจารณาเหล่านี้และข้ออื่น ๆ นำไปสู่การค้นหาวิธีที่รวดเร็วสำหรับการประเมินคุณภาพการต้านทานการน็อกของน้ำมันเบนซิน วิธีการทดแทนดังกล่าวรวมถึง FTIR เครื่องวิเคราะห์แบบอินฟราเรดใกล้ และอื่น ๆ การหาสมการที่สามารถใช้คำนวณค่าประเมินได้อย่างแม่นยำเพียงพอก็จะตอบสนองจุดประสงค์เดียวกัน โดยมีข้อดีเพิ่มเติม คำว่าดัชนีออกเทน (octane index) มักใช้เพื่ออ้างถึงการใช้สมการเพื่อกำหนดค่าประเมินทางทฤษฎี ตรงกันข้ามกับการวัดโดยตรงที่จำเป็นสำหรับเลขออกเทนวิจัยหรือเลขออกเทนเครื่องยนต์ ดัชนีออกเทนมีประโยชน์อย่างมากในการผสมน้ำมันเบนซิน น้ำมันเบนซินยานยนต์ที่วางขายโดยทั่วไปมักเป็นส่วนผสมของเกรดโรงกลั่นหลายประเภทที่ได้มาจากกระบวนการต่าง ๆ เช่น น้ำมันเบนซินจากการกลั่นโดยตรง รีฟอร์มเมด น้ำมันเบนซินจากการแตกตัว เป็นต้น เกรดต่าง ๆ เหล่านี้จะถูกผสมในปริมาณที่ตรงตามข้อกำหนดของผลิตภัณฑ์สุดท้าย โรงกลั่นส่วนใหญ่ผลิตและจำหน่ายน้ำมันเบนซินยานยนต์มากกว่าหนึ่งเกรด ซึ่งมีความแตกต่างกันเป็นหลักในด้านคุณภาพการต้านทานการน็อก ความสามารถในการประมาณค่าออกเทนที่จะได้จากการผสมผลิตภัณฑ์โรงกลั่นต่าง ๆ ได้อย่างแม่นยำเพียงพอเป็นสิ่งจำเป็น ซึ่งเป็นสิ่งที่ดัชนีออกเทนที่คำนวณได้มีความเหมาะสมเป็นพิเศษ

### ค่าประเมินออกเทนของน้ำมันเบนซินอากาศยาน
น้ำมันเบนซินอากาศยานที่ใช้ในเครื่องยนต์ลูกสูบของเครื่องบินที่พบเห็นได้ทั่วไปในการบินทั่วไปมีวิธีการวัดออกเทนของเชื้อเพลิงที่แตกต่างกันเล็กน้อย คล้ายกับ AKI โดยมีค่าประเมินที่แตกต่างกันสองค่า แม้จะมักถูกอ้างถึงเพียงแค่ค่าที่ต่ำกว่าในสองค่านั้น ค่าหนึ่งเรียกว่าค่าประเมิน "สารผสมบางอากาศยาน" (aviation lean) ซึ่งสำหรับค่าประเมินที่สูงถึง 100 จะมีค่าเท่ากับ MON ของเชื้อเพลิง ค่าที่สองคือค่าประเมิน "สารผสมหนาอากาศยาน" (aviation rich) และสอดคล้องกับค่าประเมินออกเทนของเครื่องยนต์ทดสอบภายใต้การทำงานแบบมีระบบอัดอากาศ ซึ่งพบได้ทั่วไปในเครื่องบินลูกสูบสมรรถนะสูงและทางทหาร สิ่งนี้ใช้ซูเปอร์ชาร์จเจอร์และใช้อัตราส่วนอากาศต่อเชื้อเพลิงหนากว่าอย่างมากเพื่อปรับปรุงความต้านทานการระเบิดรุนแรง

เชื้อเพลิงที่ใช้กันมากที่สุดในปัจจุบันคือ 100LL มีค่าประเมินสารผสมบางอากาศยานอยู่ที่ 100 ออกเทน และค่าประเมินสารผสมหนาอากาศยานอยู่ที่ 130

## ตัวอย่าง

RON/MON ของเอ็น-เฮปเทนและไอโซออกเทนคือ 0 และ 100 ตามลำดับอย่างแน่นอน ตามนิยามของค่าประเมินออกเทน ตารางต่อไปนี้แสดงรายการค่าประเมินออกเทนสำหรับเชื้อเพลิงอื่น ๆ

## ผลกระทบ

ค่าประเมินออกเทนที่สูงขึ้นมีความสัมพันธ์กับพลังงานก่อกัมมันต์ที่สูงขึ้น: คือปริมาณพลังงานที่ต้องใช้เพื่อเริ่มต้นการเผาไหม้ เนื่องจากเชื้อเพลิงออกเทนสูงมีความต้องการพลังงานก่อกัมมนต์ที่สูงกว่า จึงมีโอกาสน้อยที่แรงอัดที่กำหนดจะทำให้เกิดการจุดระเบิดที่ควบคุมไม่ได้ หรือที่เรียกว่าการจุดระเบิดตัวเอง การชิงจุดระเบิด การระเบิดรุนแรง หรือการน็อก 

เนื่องจากออกเทนเป็นค่าที่วัดและ/หรือคำนวณความสามารถของเชื้อเพลิงในการต้านทานการจุดระเบิดตัวเอง ยิ่งเชื้อเพลิงมีออกเทนสูงเท่าใด ก็ยิ่งจุดระเบิดได้ยากขึ้นและต้องใช้ความร้อนมากขึ้นในการจุดระเบิด ผลที่ตามมาคือจำเป็นต้องใช้ ประกายไฟจุดระเบิดที่ร้อนกว่า ในการจุดระเบิด การสร้างประกายไฟที่ร้อนกว่านั้นต้องใช้พลังงานมากขึ้นจากระบบจุดระเบิด ซึ่งจะเพิ่มภาระทางไฟฟ้าปรสิตให้แก่เครื่องยนต์ ประกายไฟยังต้องเริ่มเร็วขึ้นเพื่อสร้างความร้อนที่เพียงพอในเวลาที่เหมาะสมสำหรับการจุดระเบิดที่แม่นยำ เมื่อออกเทน พลังงานประกายไฟจุดระเบิด และความจำเป็นในการตั้งไฟที่แม่นยำเพิ่มขึ้น เครื่องยนต์ก็จะ "ปรับแต่ง" และ "คงความแม่นยำ" ได้ยากขึ้น การตั้งพลังงานประกายไฟและจังหวะที่ไม่เหมาะสมอาจทำให้เกิดปัญหาวิกฤตของเครื่องยนต์ได้ ตั้งแต่การ "สะดุด" ง่าย ๆ ไปจนถึงการระเบิดรุนแรงที่ควบคุมไม่ได้และความล้มเหลวร้ายแรงของเครื่องยนต์ 

ในทางกลไกภายในกระบอกสูบ ความเสถียรสามารถเห็นภาพได้ว่ามีคลื่นเปลวไฟเริ่มต้นที่หัวเทียนแล้ว "เคลื่อนที่ไปทั่วห้องเผาไหม้ในลักษณะค่อนข้างสม่ำเสมอ โดยมีสารผสมแก๊สที่ขยายตัวดันลูกสูบตลอดจังหวะกำลัง สารผสมน้ำมันเบนซินและอากาศที่เสถียรจะเผาไหม้เมื่อคลื่นเปลวไฟไปถึงโมเลกุล โดยเพิ่มความร้อนที่รอยต่อ การน็อกเกิดขึ้นเมื่อคลื่นเปลวไฟรองก่อตัวขึ้นจากความไม่เสถียรแล้วเคลื่อนที่สวนทางกับคลื่นเปลวไฟหลัก ซึ่งจะทำให้จังหวะกำลังขาดความสม่ำเสมอและก่อให้เกิดปัญหาต่าง ๆ รวมถึงการเสียกำลังและเกิดความร้อนสะสม

ความเป็นจริงอีกอย่างที่แทบจะไม่เคยมีการกล่าวถึงเกี่ยวกับเชื้อเพลิงออกเทนสูงที่เกี่ยวข้องกับ "สมรรถนะสูง" คือเมื่อออกเทนเพิ่มขึ้น ความถ่วงจำเพาะและปริมาณพลังงานของเชื้อเพลิงต่อน้ำหนักจะลดลง ผลสุทธิคือในการสร้างกำลังในปริมาณที่กำหนด ต้องเผาผลาญเชื้อเพลิงออกเทนสูงในเครื่องยนต์มากขึ้น เชื้อเพลิงที่เบาและ "บางกว่า" ยังมีความร้อนจำเพาะต่ำกว่า ดังนั้นการปฏิบัติที่ใช้ในการเดินเครื่องยนต์แบบ "สารผสมหนา" เพื่อใช้เชื้อเพลิงส่วนเกินช่วยในการระบายความร้อน จึงต้องใช้สารผสมที่หนาขึ้นเรื่อย ๆ ตามที่ออกเทนเพิ่มขึ้น

เชื้อเพลิงออกเทนสูง พลังงานความหนาแน่นต่ำกว่า และ "บางกว่า" มักมีสารประกอบแอลกอฮอล์ที่เข้ากันไม่ได้กับส่วนประกอบของระบบเชื้อเพลิงมาตรฐาน ซึ่งทำให้เชื้อเพลิงเหล่านี้ดูดความชื้นได้ง่ายด้วย นอกจากนี้ยังระเหยง่ายกว่าเชื้อเพลิงออกเทนต่ำที่หนักกว่ามาก นำไปสู่การสะสมของสารปนเปื้อนในระบบเชื้อเพลิงมากขึ้น โดยทั่วไปแล้ว กรดไฮโดรคลอริกที่ก่อตัวขึ้นเนื่องจากน้ำและสารประกอบในเชื้อเพลิงจะมีผลกระทบที่เป็นอันตรายมากที่สุดต่อส่วนประกอบของระบบเชื้อเพลิงเครื่องยนต์ เพราะกรดดังกล่าวกัดกร่อนโลหะหลายชนิดที่ใช้ในระบบเชื้อเพลิงเบนซิน

ในระหว่าจังหวะอัดของเครื่องยนต์สันดาปภายใน อุณหภูมิของสารผสมอากาศกับเชื้อเพลิงจะสูงขึ้นเมื่อถูกอัด ตามกฎของแก๊สอุดมคติ อัตราส่วนการอัดที่สูงขึ้นจำเป็นต้องเพิ่มภาระปรสิตให้เครื่องยนต์ และจำเป็นก็ต่อเมื่อเครื่องยนต์ได้รับการออกแบบมาเป็นพิเศษเพื่อให้ทำงานด้วยเชื้อเพลิงออกเทนสูง เครื่องยนต์อากาศยานทำงานที่ความเร็วค่อนข้างต่ำและมีอัตราส่วนระยะชักต่อขนาดกระบอกสูบที่ "ต่ำ" เครื่องยนต์เหล่านี้ทำงานได้ดีที่สุดด้วยเชื้อเพลิงออกเทนต่ำที่เผาไหม้ช้ากว่า ซึ่งต้องการความร้อนและอัตราส่วนการอัดที่ต่ำกว่าสำหรับการกลายเป็นไอและการผสมเชื้อเพลิงกับอากาศอย่างสม่ำเสมอที่ดีที่สุด โดยที่ประกายไฟจุดระเบิดมาถึงช้าที่สุดเท่าที่จะเป็นไปได้เพื่อขยายการผลิตความดันในกระบอกสูบและแรงบิดออกไปตลอดจังหวะกำลังให้ไกลที่สุดเท่าที่จะทำได้ เหตุผลหลักในการใช้เชื้อเพลิงออกเทนสูงในเครื่องยนต์ระบายความร้อนด้วยอากาศคือการกลายเป็นไอที่ง่ายกว่าในคาร์บูเรเตอร์และเครื่องยนต์เย็นและดูดความร้อนของอากาศที่ไหลเข้าได้น้อยกว่ามากซึ่งช่วยลดแนวโน้มที่การเกิดน้ำแข็งที่คาร์บูเรเตอร์จะเกิดขึ้นได้อย่างมาก

ด้วยความหนาแน่นและน้ำหนักต่อปริมาตรของเชื้อเพลิงที่ลดลง ประโยชน์ที่เห็นได้ชัดอีกประการหนึ่งคือเครื่องบินที่มีปริมาตรเชื้อเพลิงในถังเท่ากันจะมีน้ำหนักเบาลงโดยอัตโนมัติ และเนื่องจากเครื่องบินจำนวนมากบินเป็นครั้งคราวเท่านั้นและอาจจอดทิ้งไว้โดยไม่ได้ใช้งานเป็นเวลาหลายสัปดาห์หรือหลายเดือน เชื้อเพลิงที่เบากว่าจึงมีแนวโน้มที่จะระเหยออกไปและทิ้งคราบสะสมน้อยลง เช่น "น้ำมันวาร์นิช" (สารประกอบน้ำมันเบนซิน โดยเฉพาะอัลคีนและสารออกซิเจนเนตจะเกิดพอลิเมอร์อย่างช้า ๆ กลายเป็นของแข็ง) เครื่องบินยังมีระบบจุดระเบิดเสริม "ซ้อน" คู่ซึ่งแทบจะเป็นไปไม่ได้เลยที่จะปรับและตั้งไฟให้เกิดการจุดระเบิดที่เหมือนกัน ดังนั้นการใช้เชื้อเพลิงที่เบากว่าซึ่งมีแนวโน้มน้อยที่จะเกิดการจุดระเบิดตัวเองจึงเป็น "กรมธรรม์ประกันภัย" ที่ชาญฉลาด ด้วยเหตุผลเดียวกัน เชื้อเพลิงที่เบากว่าซึ่งเป็นตัวทำละลายที่ดีกว่าจึงมีโอกาสน้อยที่จะทำให้เกิด "น้ำมันวาร์นิช" หรือการเปรอะเปื้อนอื่น ๆ บนหัวเทียน "สำรอง"

ในเครื่องยนต์ลูกสูบอากาศยานทั่วไปเกือบทั้งหมด สารผสมอากาศกับเชื้อเพลิงถูกควบคุมโดยนักบินโดยตรงผ่านลูกบิดและเคเบิลหรือคานงัดที่คล้ายกับ (และอยู่ข้าง) คันเร่ง การปรับสารผสมบางคือการลดสารผสมจากปริมาณสูงสุด ต้องทำด้วยความรู้ เนื่องจากสารผสมอากาศกับเชื้อเพลิงและตำแหน่งคันเร่งบางชุด (ที่สร้างอุณหภูมิสูงสุด) อาจทำให้เกิดการระเบิดรุนแรงและ/หรือการชิงจุดระเบิด ในกรณีที่แย่ที่สุดอาจทำลายเครื่องยนต์ภายในไม่กี่วินาที นักบินได้รับการสอนในการฝึกอบรมเบื้องต้นให้เลี่ยงการตั้งค่าที่ทำให้อุณหภูมิไอเสีย (EGT) สูงสุดและเดินเครื่องยนต์ในลักษณะที่เรียกว่า "สารผสมหนากว่าจุดสูงสุดของ EGT" (เชื้อเพลิงมากกว่าที่อากาศที่มีอยู่จะเผาไหม้ได้) หรือ "สารผสมบางกว่าจุดสูงสุดของ EGT" (เชื้อเพลิงน้อยลง เหลือออกซิเจนในไอเสีย) เนื่องจากทั้งสองอย่างจะช่วยป้องกันไม่ให้สารผสมอากาศกับเชื้อเพลิงระเบิดก่อนเวลา ด้วยน้ำมันเบนซินอากาศยานไร้สารตะกั่วออกเทนสูงมีราคาสูง และอาจมีพิสัยบินที่เพิ่มขึ้นก่อนการเติมเชื้อเพลิง นักบินทั่วไปบางรายจึงพยายามประหยัดเงินโดยการปรับสารผสมอากาศกับเชื้อเพลิงและจังหวะจุดระเบิดให้ทำงานแบบ "สารผสมบางกว่าจุดสูงสุด" นอกจากนี้ ความหนาแน่นของอากาศที่ลดลงที่ระดับความสูงที่สูงขึ้น (เช่น ในรัฐโคโลราโด) และอุณหภูมิที่สูงขึ้น (เช่น ในฤดูร้อน) ต้องอาศัยการปรับสารผสมบาง (การลดปริมาณเชื้อเพลิงต่อปริมาตรหรือมวลอากาศ) เพื่อให้ได้ EGT และกำลังสูงสุด (สำคัญสำหรับการบินขึ้น)

## ความหลากหลายในภูมิภาค
ค่าประเมินออกเทนที่มีให้เลือกตามสถานีบริการน้ำมันสามารถแตกต่างกันอย่างมากในแต่ละประเทศ
* ออสเตรเลีย: น้ำมันไร้สารตะกั่ว "ธรรมดา" คือ 91 RON น้ำมันไร้สารตะกั่ว "พรีเมียม" ที่มี 95 RON มีจำหน่ายอย่างแพร่หลาย และน้ำมัน 98 RON ก็เป็นที่พบเห็นได้ทั่วไปเช่นกัน เชลล์เคยจำหน่ายน้ำมัน 100 RON (มีเอทานอล 5%) จากสถานีบริการจำนวนน้อย ส่วนใหญ่อยู่ในเมืองใหญ่ (ยุติในเดือนสิงหาคม ค.ศ. 2008) ยูไนเต็ดปิโตรเลียมเคยจำหน่ายน้ำมันไร้สารตะกั่ว 100 RON (มีเอทานอล 10%) ในสถานีบริการจำนวนน้อย (เดิมมีเพียงสองแห่ง ต่อมาขยายเป็น 67 สาขาทั่วประเทศ) (ยุติในเดือนกันยายน ค.ศ. 2014) น้ำมันเชื้อเพลิงทั้งหมดในออสเตรเลียเป็นแบบไร้สารตะกั่ว ยกเว้นน้ำมันเบนซินอากาศยานบางชนิด น้ำมันไร้สารตะกั่ว E85 ก็มีจำหน่ายที่สถานีบริการยูไนเต็ดหลายแห่งทั่วประเทศ ภายใน ค.ศ. 2018 น้ำมัน E10 ได้กลายเป็นที่แพร่หลายอย่างมาก และมีจำหน่ายที่สถานีบริการน้ำมันหลักเกือบทุกแห่ง ยกเว้นในรัฐเวสเทิร์นออสเตรเลีย
* บาห์เรน: 91 และ 95 (RON) เป็นมาตรฐานในสถานีบริการน้ำมันทุกแห่งในประเทศ และโฆษณาเป็น (Jayyid) สำหรับ Regular หรือ 91 และ (Mumtaz) สำหรับ Premium หรือ 95 และ 98 (RON) เป็น Super
* บังกลาเทศ: มีเชื้อเพลิงสองประเภทจำหน่ายที่ปั๊มน้ำมันในบังกลาเทศ ได้แก่ Motor Gasoline Regular (วางจำหน่ายในชื่อ "Petrol") ซึ่งมีค่า RON 80 และ Motor Gasoline Premium (วางจำหน่ายในชื่อ "Octane") ซึ่งมีค่า RON 95 ปั๊มน้ำมันในบังกลาเทศเป็นของเอกชน แต่ราคาถูกควบคุมโดยทางการและมีราคาคงที่อยู่ที่ 86.00 ตากาบังกลาเทศ (1.04 ดอลลาร์สหรัฐ) และ 89.00 ตากาบังกลาเทศ (1.07 ดอลลาร์สหรัฐ) (ณ วันที่ 1 มีนาคม ค.ศ. 2018) ต่อลิตรตามลำดับ
* บอตสวานา: 93 และ 95 RON เป็นมาตรฐานที่สถานีบริการน้ำมันเกือบทั้งหมดทั่วบอตสวานา ทั้งสองประเภทเป็นแบบไร้สารตะกั่ว
* บราซิล: ตามที่กำหนดโดยกฎหมายของรัฐบาลกลาง ใช้มาตรฐาน RON และน้ำมันเบนซินทุกประเภทที่ขายในสถานีบริการน้ำมันทั่วประเทศเป็นแบบไร้สารตะกั่ว (ตั้งแต่ ค.ศ. 1991) โดยค่าเริ่มต้น รัฐบาลกลางกำหนดให้มาตรฐานออกเทนธรรมดา (และต่ำที่สุด) ในบราซิลคือ 93 RON หรือที่รู้จักในภาษาโปรตุเกสว่า *Gasolina Comum* (อังกฤษ: "Common Gasoline") – สถานีของเปโตรบราสใช้ตราสินค้าว่า *Gasolina Regular* (อังกฤษ: "Regular Gasoline") น้ำมันเบนซินประเภทนี้สามารถพบได้ในปั๊มน้ำมันส่วนใหญ่ของบราซิลและไม่มีสารเติมแต่งใด ๆ ยกเว้นการผสมเอทานอล 27.5% (ตามที่กำหนดโดยสำนักงานปิโตรเลียม แก๊สธรรมชาติ และเชื้อเพลิงชีวภาพแห่งชาติบราซิล – โปรตุเกส: *Agência Nacional do Petróleo, Gás Natural e Biocombustíveis* หรือเรียกสั้น ๆ ว่า *ANP* – ตั้งแต่ ค.ศ. 2011) นอกเหนือจากน้ำมันเบนซิน "Common" แล้ว ยังมีน้ำมันเบนซินประเภทที่สองที่สามารถพบได้ในสถานีส่วนใหญ่ในบราซิลเช่นกัน น้ำมันเบนซินนี้ยังผสมเอทานอล 27.5% (เพื่อให้สอดคล้องกับข้อกำหนดของ ANP ซึ่งห้ามการขายสารประกอบ "น้ำมันเบนซินบริสุทธิ์" 100% ในทุกสถานีของบราซิล) แต่มีการเติมสารเติมแต่งที่เป็นผงซักฟอกและตัวกระจายเล็กน้อยลงในสารประกอบด้วย น้ำมันเบนซินประเภทนี้เป็นที่รู้จักในภาษาโปรตุเกสว่า *Gasolina Aditivada* (อังกฤษ: "Additived Gasoline") – สถานีของเปโตรบราสใช้ตราสินค้าว่า "Petrobras Grid" อย่างไรก็ตาม ค่าออกเทนก็ยังคงเป็น 93 RON เช่นกัน (สารเติมแต่งเหล่านี้ใช้เพื่อปรับปรุงประสิทธิภาพและประสิทธิผลของเครื่องยนต์ แต่ไม่ได้บ่งชี้ถึงค่าออกเทนที่สูงขึ้น) อย่างไรก็ตาม สามารถพบน้ำมันเบนซินที่มีระดับออกเทนสูงขึ้นได้ในหลายสถานี (สถานีทั้งหมดในบราซิลไม่ว่าจะจัดอยู่ในค่าออกเทนใด จะต้องปฏิบัติตามข้อกำหนดของ ANP ที่ต้องผสมเอทานอล 27.5% กับน้ำมันเบนซิน และน้ำมันเบนซินทั้ง "Common" และ "Additived" ก็สามารถพบได้ในสถานีส่วนใหญ่เหล่านี้ด้วย) เช่น "Premium Gasoline" (รู้จักในภาษาโปรตุเกสว่า *Gasolina Premium* – 98 RON), "OctaPro" (103 RON) ขายที่สถานีอิปิรังกา และ "Petrobras Podium" (102 RON) ซึ่งขายที่สถานีเปโตรบราส
* แคนาดา: ค่าออกเทนจะแสดงเป็น AKI ในพื้นที่ส่วนใหญ่ เกรดมาตรฐานคือ 87 (regular), 89 (mid-grade) และ 91–94 (premium) AKI ในรัฐแอตแลนติก มักมีน้ำมันเบนซินจำหน่ายโดยไม่มีการผสมเอทานอล แต่มีค่าสูงสุดเพียง 91 AKI
* จีน: ตั้งแต่วันที่ 1 มกราคม ค.ศ. 2000 สถานีบริการน้ำมันทุกแห่งให้บริการเฉพาะน้ำมันไร้สารตะกั่วเท่านั้น ปัจจุบันมักมี 92 RON และ 95 RON (เดิมคือ 90 RON, 93 RON และ 97 RON) ให้บริการ สถานีบริการน้ำมันที่ดำเนินการโดยรัฐบางแห่ง (ซิโนเปค, ปิโตรไชนา) ในเมืองต่าง ๆ จำหน่าย 98 RON แต่ไม่ใช่ทั้งหมด สถานีบริการน้ำมันเอกชนนอกมณฑลชานตงของจีนไม่ค่อยมี 98 RON ให้บริการ ในพื้นที่ชนบทส่วนใหญ่อาจหาเชื้อเพลิงที่มีออกเทนเกิน 95 RON ได้ยาก ในมณฑลและภูมิภาคที่ล้าหลัง อนุญาตให้ขายเฉพาะน้ำมันเบนซินเอทานอลที่มีเอทานอล 10%: 92E10, 95E10 และ 98E10 ปั๊มน้ำมันบางแห่งใช้ป้ายกำกับ "E92, E95 และ E98" แต่ก็ยังหมายถึงน้ำมันเบนซินเอทานอล E10 ที่มี 92 RON, 95 RON และ 98 RON น้ำมันเบนซิน 98 RON ของซิโนเปคเรียกว่า "X-power 98" (爱跑98) และน้ำมันเบนซิน 98 RON ของปิโตรไชนาเรียกว่า "CN98" ทั้ง "X-power 98" และ "CN 98" เป็นน้ำมันเบนซินที่มีสูตรผสมสารชะล้างเชื้อเพลิง เทียบได้กับมาตรฐาน Top Tier gasoline ของอเมริกา มาตรฐานน้ำมันเบนซิน National VI ของจีนสั่งห้ามการใช้สารป้องกันการน็อกที่เป็นโลหะอย่างสิ้นเชิง เนื่องจากสารป้องกันการน็อกที่เป็นโลหะ เช่น MMT และเฟอร์โรซีน จะทำให้ GPF ของรถอุดตัน แต่ยานยนต์เบนซินที่ผ่านมาตรฐานการปล่อยไอเสีย National VI B จะต้องติดตั้ง GPF
* ชิลี: 93, 95 และ 97 RON เป็นมาตรฐานที่สถานีบริการน้ำมันเกือบทั้งหมดทั่วชิลี ทั้งสามประเภทเป็นแบบไร้สารตะกั่ว
* โคลอมเบีย: "Ecopetrol" ผู้ผูกขาดการกลั่นและจำหน่ายน้ำมันเบนซินของโคลอมเบีย กำหนด AKI ขั้นต่ำที่ 81 ออกเทนสำหรับน้ำมันเบนซิน "Corriente" และ AKI ขั้นต่ำที่ 87 ออกเทนสำหรับน้ำมันเบนซิน "Extra" (91.5 RON สำหรับ Corriente และ 95 RON สำหรับ Extra)
* คอสตาริกา: RECOPE ผู้ผูกขาดการจำหน่ายของคอสตาริกา กำหนดค่าดังต่อไปนี้: Plus 91 (อย่างน้อย 91 RON) และ Super (อย่างน้อย 95 RON)
* โครเอเชีย: สถานีบริการน้ำมันทุกแห่งจำหน่ายน้ำมันไร้สารตะกั่ว "Eurosuper BS" (ตัวย่อ "BS" หมายถึง "ไม่มีกำมะถัน") 95 RON หลายแห่งยังจำหน่าย "Eurosuper Plus BS" 98 RON บางบริษัทจำหน่ายน้ำมัน 100 RON แทน 98
* ไซปรัส: สถานีบริการน้ำมันทุกแห่งจำหน่ายน้ำมันไร้สารตะกั่ว 95 และ 98 RON บางแห่งยังจำหน่าย 100 RON
* เดนมาร์ก: 95 RON เป็นทางเลือกประหยัดทั่วไป โดยมี 95 และ 98 จำหน่ายอย่างแพร่หลาย และ 92 นั้นหาได้ยากเนื่องจากถูกยกเลิกไปในทศวรรษ 2010 บริษัทน้ำมันบางรายเสนอทางเลือกที่ >=100 ภายใต้ชื่อเครื่องหมายการค้า อย่างไรก็ตาม สถานีบริการน้ำมันหลายแห่งกำลังยกเลิก 92 RON ตามกฎหมาย มีการตัดสินใจว่าบริษัทน้ำมันเบนซินทั้งหมดตั้งแต่เดือนกรกฎาคม ค.ศ. 2010 ถึงมกราคม ค.ศ. 2020 ควรใช้ส่วนผสมที่มีไบโอเอทานอล 5% ในน้ำมันเบนซินและเพิ่มเป็น 10% หลังเดือนมกราคม ค.ศ. 2020
* เอกวาดอร์: "Extra" และ Ecopais (เอทานอล 5%) ที่มี 85 RON, "Eco Plus" ที่มี 89 RON และ "Super Premium" ที่มี 95 (RON) Extra/Ecopais และ Super Premium มีจำหน่ายในสถานีบริการน้ำมันทุกแห่ง "Extra" เป็นประเภทที่ใช้กันมากที่สุด เชื้อเพลิงทั้งหมดเป็นแบบไร้สารตะกั่ว
* อียิปต์: สถานีบริการน้ำมันของอียิปต์เคยมี 90 RON จนถึงเดือนกรกฎาคม ค.ศ. 2014 เมื่อรัฐบาลเห็นว่าไม่มีความจำเป็นต้องใช้อีกต่อไป โดยเหลือเพียง 92 RON และ 95 RON เท่านั้น 80 RON มีจำหน่ายในสถานีบริการน้ำมันจำนวนจำกัดมากเนื่องจากใช้สำหรับรถยนต์เก่ามากที่ไม่สามารถใช้เชื้อเพลิงออกเทนสูงได้ 95 RON ถูกใช้อย่างจำกัดเพราะราคาสูง (มากกว่าสองเท่าของ 92 RON) แต่หลังจากที่ราคาสูงขึ้นอีกครั้งใน ค.ศ. 2018 ราคา 95 RON ก็สูงกว่า 92 RON เพียง 15% เท่านั้น จึงเริ่มเป็นที่นิยม
* เอสโตเนีย: 95 RON และ 98 RON มีจำหน่ายอย่างแพร่หลาย น้ำมันเบนซิน E85 (ไบโอเอทานอล) มีจำหน่ายในสถานีบริการน้ำมันจำนวนน้อยมาก
* ฟินแลนด์: 95 และ 98 (RON) โฆษณาเช่นนั้น มีจำหน่ายที่สถานีบริการน้ำมันเกือบทั้งหมด รถยนต์ส่วนใหญ่ใช้ 95 แต่มี 98 สำหรับรถยนต์ที่ต้องการเชื้อเพลิงออกเทนสูงกว่า หรือรุ่นเก่าที่มีชิ้นส่วนที่เสียหายง่ายจากปริมาณเอทานอลสูง เชลล์เสนอ V-Power ซึ่งโฆษณาว่า "มากกว่า 99 ออกเทน" แทน 98 ในช่วงต้น ค.ศ. 2011 95 RON ถูกแทนที่ด้วย 95E10 ที่มีเอทานอล 10% และ 98 RON ถูกแทนที่ด้วย 98E5 ที่มีเอทานอล 5% ST1 ยังเสนอ RE85 ในบางสถานี ซึ่งเป็นเอทานอล 85% ที่ทำจากขยะย่อยสลายทางชีวภาพได้ (เป็นที่มาของชื่อโฆษณา "ReFuel") RE85 เหมาะสำหรับรถยนต์ที่ใช้เชื้อเพลิงยืดหยุ่นที่สามารถใช้เอทานอลเปอร์เซ็นต์สูงเท่านั้น
* เยอรมนี: "Super E5 and E10" 95 RON และ "Super Plus E5" 98 RON มีจำหน่ายเกือบทุกแห่ง ผู้จัดหารายใหญ่ เช่น เชลล์หรืออาราล เสนอน้ำมันเบนซิน 100 RON (Shell V-Power, Aral Ultimate) ที่สถานีบริการน้ำมันเกือบทุกแห่ง "Normal" 91 RON มีให้เลือกน้อยมากเนื่องจากปริมาณการผลิตที่ต่ำกว่าทำให้มีราคาแพงกว่า "Super" 95 RON ด้วยกฎหมายสหภาพยุโรปใหม่ สถานีบริการน้ำมันจึงถูกกำหนดให้เสนออัตราส่วนขั้นต่ำของสารผสมใหม่ของ "Super" 95 RON ที่มีเอทานอลสูงถึง 10% ภายใต้ชื่อ "Super E10"
* กรีซ: 95 RON (ไร้สารตะกั่วมาตรฐาน), 98 และ 100 RON ไร้สารตะกั่วเสนอโดยบางบริษัท (เช่น อีเคโอ, เชลล์, บีพี)
* ฮ่องกง: มีจำหน่ายเฉพาะ 98 RON ในตลาด มีการเรียกร้องให้นำ 95 RON กลับมาใช้ใหม่ แต่การเรียกร้องดังกล่าวถูกปฏิเสธโดยเครือข่ายสถานีบริการเชื้อเพลิงยานยนต์ทั้งหมด โดยอ้างว่า 95 RON ถูกยกเลิกไปเพราะกลไกตลาด
* อินเดีย: น้ำมันเบนซินธรรมดาและพรีเมียมของอินเดียมีค่า 91 RON น้ำมันเบนซินพรีเมียมโดยทั่วไปคือเชื้อเพลิงธรรมดาที่มีสารเติมแต่ง ซึ่งไม่ได้เปลี่ยนค่าออกเทนจริง มีการเปิดตัวสองรุ่นคือ "Speed 93" และ "Speed 97" โดยมีค่า RON เท่ากับ 93 และ 97 ใน ค.ศ. 2017 ฮินดูสถานปิโตรเลียมเปิดตัว poWer 99 ที่มีค่า RON 99 ซึ่งเดิมมีจำหน่ายเฉพาะในเบงคลูรู ปุเณ และขณะนี้ในมุมไบ คาดว่าจะเปิดตัวในเมืองใหญ่อื่น ๆ ในไม่ช้า รถยนต์ชั้นประหยัดของอินเดียมักมีอัตราส่วนการอัดต่ำกว่า 10:1 ซึ่งทำให้สามารถใช้น้ำมันเบนซินออกเทนต่ำกว่าได้โดยไม่เกิดการน็อก
* อินโดนีเซีย: น้ำมันเบนซิน "Premium" ของอินโดนีเซีย ซึ่งมีค่า 88 RON เป็นน้ำมันเบนซินเกรดต่ำที่สุด แต่ถูกยกเลิกไปใน ค.ศ. 2021 ตัวเลือกอื่น ๆ ได้แก่ "Pertalite" ที่มีค่า 90 RON; "Pertamax" ที่มีค่า 92 RON; "Pertamax Plus" ที่มีค่า 95 RON (ปัจจุบันถูกแทนที่ด้วย Pertamax Green ในเดือนกรกฎาคม ค.ศ. 2023); และ "Pertamax Racing" ซึ่งเป็นเชื้อเพลิง 100 RON ที่จำหน่ายในสถานีบางแห่งตั้งแต่เดือนสิงหาคม ค.ศ. 2016 เปอร์ตามินาเริ่มจำหน่าย "Pertamax Turbo" ที่มีค่า 98 RON เพื่อใช้แทน Pertamax Plus สถานีโททัลและเชลล์ขายเฉพาะน้ำมันเบนซิน 92 และ 95 RON เท่านั้น เชลล์เปิดตัวรุ่นใหม่ "Regular" ที่มีค่า 90 RON ในต้น ค.ศ. 2018 แต่ถูกยกเลิกในเดือนมกราคม ค.ศ. 2022 อย่างไรก็ตาม หลังยกเลิก Pertamax Plus ไป 6 ปี ในเดือนกรกฎาคม ค.ศ. 2023 เปอร์ตามินาได้เปิดตัว Pertamax Green 95 ซึ่งทำจากอ้อยและสารผสมของ Pertamax 92 และมีราคาถูกกว่า Pertamax Turbo เล็กน้อย มีค่า 98 RON
* อิหร่าน: น้ำมันเบนซิน 'regular' มีค่าออกเทน 87 RON ซึ่งเป็นน้ำมันเบนซินประเภทที่แพร่หลายที่สุดทั่วประเทศ สถานีบริการน้ำมันบางแห่งในเมืองใหญ่ยังมี 'Super' 95 RON ให้บริการ ด้วยมลพิษทางอากาศสูง จึงมีการนำน้ำมันเบนซินที่สะอาดกว่าต่อสิ่งแวดล้อม วางจำหน่ายในชื่อ Euro-4 มาใช้แทน Regular ในเขตเมือง ซึ่งมีค่าออกเทน 91 RON และระดับกำมะถันไม่เกิน 50 ppm
* ไอร์แลนด์: 95 RON "unleaded" เป็นน้ำมันเบนซินชนิดเดียวที่มีจำหน่ายผ่านสถานีบริการ แม้ E5 (99 RON) จะเริ่มพบเห็นได้ทั่วไปมากขึ้น
* อิตาลี: 95 RON เป็นน้ำมันเบนซินบังคับชนิดเดียวที่มีให้ (*verde*, "เขียว") สถานีบริการน้ำมันเพียงไม่กี่แห่ง (อากิป, ไอพี, ไออีเอส, โอเอ็มวี) เสนอ 98 RON เป็นประเภทพรีเมียม สถานีเชลล์และแทมออยล์หลายแห่งที่อยู่ใกล้เมืองยังเสนอ V-Power Gasoline ที่มีค่า 100 RON เมื่อเร็วๆ นี้ อากิปได้เปิดตัว "Blu Super+" ซึ่งเป็นน้ำมันเบนซิน 100 RON
* อิสราเอล: 95 RON และ 98 RON มีจำหน่ายตามปกติที่สถานีบริการเชื้อเพลิงยานยนต์ส่วนใหญ่ 96 RON ไม่มีจำหน่ายแล้วตั้งแต่ ค.ศ. 2010 95 RON เป็นที่นิยมมากกว่าเนื่องจากราคาถูกกว่าและความแตกต่างด้านประสิทธิภาพไม่สำคัญ เชื้อเพลิง "Regular" คือ 95 RON ทุกรุ่นเป็นแบบไร้สารตะกั่ว
* ญี่ปุ่น: น้ำมันไร้สารตะกั่ว "Regular" คือ 90 RON และน้ำมัน "High-octane" ("Premium") อยู่ที่ประมาณ 100 RON หรือแท้จริงแล้วคือ 99.5 RON ตามที่ผู้จัดหาบางรายระบุ อย่างน้อยจนถึงประมาณ ค.ศ. 2021 ค่าต่ำสุดถูกกำหนดไว้ในมาตรฐาน JIS K 2202: "Regular" คือ >=89.0 RON และ "High-octane" คือ >=96.0 RON นับตั้งแต่การแก้ไขใน ค.ศ. 1986 นั่นหมายความว่า "High-octane" มีค่าออกเทนสูงกว่ามาตรฐาน JIS แม้ 99.5 RON จะไม่ได้ถูกกำหนด แต่ก็ไม่มีความแตกต่างอย่างมีนัยสำคัญใน "High-octane" จากผู้จัดหาที่แตกต่างกันตามที่ประธานสมาคมปิโตรเลียมญี่ปุ่นกล่าว และเชื่อกันว่าแต่ละประเภทมีค่าออกเทนเกือบเท่ากัน (99.5 RON) แม้จะไม่ใช่มาตรฐาน JIS แต่ค่าออกเทนจริงไม่ชัดเจน และสามารถขายเป็น "High-octane" ได้ตราบเท่าที่มีค่า 96.0 RON หรือมากกว่า "High-octane" เคยถูกโฆษณาเป็น "Octane 100" ในบางครั้ง แต่การดำเนินการนี้ถูกยกเลิกเนื่องจากค่าออกเทนจริงน้อยกว่า 100 RON
* ลัตเวีย: 95 RON และ 98 RON มีจำหน่ายอย่างแพร่หลาย
* เลบานอน: 95 RON และ 98 RON มีจำหน่ายอย่างแพร่หลาย
* ลิทัวเนีย: 95 RON และ 98 RON มีจำหน่ายอย่างแพร่หลาย ในปั๊มน้ำมันบางแห่งมีน้ำมันเบนซิน E85 (ไบโอเอทานอล), 98E15 (เอทานอล 15%), 98E25 (เอทานอล 25%) จำหน่าย
* มาเลเซีย: 95 RON, 97 RON และ 100 RON น้ำมันไร้สารตะกั่ว "Regular" คือ 95 RON; น้ำมัน "Premium" มีค่า 97 RON (Shell's V-Power Racing มีค่าต่ำสุด 97 RON) ปิโตรนาสขาย 100 RON ในสาขาที่เลือก
* เม็กซิโก: ดัชนีออกเทนมาตรฐานคือ 87 AKI สำหรับเชื้อเพลิงธรรมดา และตั้งแต่ 91 ถึง 93 AKI สำหรับเชื้อเพลิงพรีเมียม แม้ 91 AKI จะเป็นเลขออกเทนที่พบเห็นได้ทั่วไปที่สุดสำหรับเชื้อเพลิงพรีเมียม วาเลโรเป็นสถานีเดียวที่เสนอเชื้อเพลิง 93 AKI ในเม็กซิโก โดยมีพรีเมียม 5% ถึง 10% เทียบกับเชื้อเพลิง 91 AKI มาตรฐาน สถานีวาเลโรมักจะอยู่ในเมืองหลัก เช่น มอนเตร์เรย์ กวาดาลาฮารา เกเรตาโรและปวยบลา ตั้งแต่ ค.ศ. 1938 ถึง 2018 รัฐบาลเม็กซิโกผูกขาดการจำหน่ายเชื้อเพลิง และตราสินค้าสำหรับเชื้อเพลิงไร้สารตะกั่วคือ "Pemex Magna" และ "Pemex Premium" ซึ่งปรากฏในช่วงต้นทศวรรษ 1990 ก่อนหน้านั้นเชื้อเพลิงมักจะมีสารตะกั่ว ข้อบังคับของเม็กซิโกไม่ได้บังคับใช้ป้ายกำกับใด ๆ เป็นพิเศษเพื่อระบุเกรดเชื้อเพลิงต่าง ๆ ตราบใดที่แต่ละเกรดมีป้ายกำกับชัดเจนด้วยชื่อและสีที่แตกต่างกัน แต่ประวัติศาสตร์อันยาวนานของสีของเปเม็กซ์ได้สร้างประเพณีการติดป้ายกำกับเชื้อเพลิงธรรมดาด้วยสีเขียว เชื้อเพลิงพรีเมียมด้วยสีแดง และดีเซลด้วยสีดำ ตราสินค้าสถานีบริการน้ำมันที่ใช้สีต่างกัน ได้แก่ เชลล์, บีพี, โมบิล และแอครอน 
* มองโกเลีย: 92 RON และ 95 RON (โฆษณาเป็น A92 และ A95 ตามลำดับ) มีจำหน่ายในเกือบทุกสถานี ในขณะที่สถานีจำนวนน้อยกว่าเล็กน้อยเสนอ 80 RON (โฆษณาเป็น A80) 98 RON (โฆษณาเป็น A98) มีจำหน่ายในบางสถานี
* มอนเตเนโกร: 95 RON ขายเป็นเชื้อเพลิง "regular" 98 RON ขายเป็นเชื้อเพลิง "premium" ทั้งสองรุ่นเป็นแบบไร้สารตะกั่ว
* เมียนมาร์: ปั๊มน้ำมันส่วนใหญ่มี 92 RON เป็นมาตรฐาน โดยเฉพาะในพื้นที่ชนบท เมืองใหญ่และสถานีทางหลวงส่วนใหญ่ได้นำ 95 RON มาใช้ในช่วงไม่กี่ปีที่ผ่านมา เกรดสูงสุดที่มีจำหน่ายคือ 97 RON ซึ่งขายโดยสถานีเพียงไม่กี่แห่งในย่างกุ้งและเนปิดอว์ (เช่น ปตท., เอ็มเอ็มทีเอ็ม, ปิโตรทรานส์)
* เนเธอร์แลนด์: 95 RON "Euro" ขายในทุกสถานี ในขณะที่ 98 RON "Super Plus" กำลังถูกยกเลิกเพื่อสนับสนุนเชื้อเพลิง "premium" ซึ่งเป็นเชื้อเพลิง 95 RON ทั้งหมดที่มีสารเติมแต่งพิเศษ Shell V-Power คือ 97 RON (ติดป้ายเป็น 95 จากข้อกำหนดทางกฎหมายที่อนุญาตให้ใช้ป้ายกำกับ 95 หรือ 98 เท่านั้น) การทดสอบอิสระบางส่วนแสดงให้เห็นว่าหนึ่งปีหลังเปิดตัว ถูกลดระดับเป็น 95 RON ในขณะที่ในเยอรมนีเพื่อนบ้าน Shell V-Power ประกอบด้วยเชื้อเพลิง 100 RON ธรรมดา
* นิวซีแลนด์: 91 RON "Regular" และ 95 RON "Premium" มีจำหน่ายอย่างแพร่หลาย 98 RON มีจำหน่ายแทน 95 RON ที่สถานีบริการบางแห่ง (บีพี, โมบิล, กัลล์) ในเขตเมืองใหญ่ (สถานีบีพีใหม่กว่ายังเสนอ 95 โดยการผสม 91 และ 98 ในที่ที่มี 98) 100 RON มีจำหน่ายที่สถานีบริการเอ็นพีดีบางแห่งในเกาะใต้และในสถานที่จำกัดมากในเกาะเหนือ
* นอร์เวย์: 95 RON มีจำหน่ายอย่างแพร่หลาย แต่ 98 RON ก็มีจำหน่ายที่เชลล์ ซึ่งใช้ชื่อ V-Power; มีราคาแพงกว่าเชื้อเพลิง 95 RON 10-20% ใน ค.ศ. 2023 เชื้อเพลิง 95 RON ถูกเปลี่ยนเป็น 95E10 และ 98 RON เป็น 98E5 เชลล์ยังคงมี 98 ออกเทนภายใต้ชื่อ V-Power แต่สถานีบริการน้ำมันเอสโซ่ส่วนใหญ่ก็มีเชื้อเพลิง 98 ออกเทนเช่นกัน
* โอมาน: 91 RON, 95 RON และ 98 RON น้ำมันไร้สารตะกั่ว "Regular" คือ 91 RON; น้ำมัน "Premium" มีค่า 95 RON; 98 RON ในบางสาขา
* ปากีสถาน: มีเชื้อเพลิง 3 ประเภทจำหน่าย 92, HOBC 95 และ HOBC 97 RON ซูเปอร์วางจำหน่ายเป็น 92 RON, 95 RON วางจำหน่ายโดย เชลล์ในชื่อ V-Power และ 97 RON โดยโททัลพาร์โกปากีสถานและปากีสถานสเตตออยล์ (PSO) การกำหนดราคา HOBC ถูกยกเลิกการควบคุมในเดือนตุลาคม ค.ศ. 2016
* ฟิลิปปินส์: เชื้อเพลิงยานยนต์ทั้งหมดเป็นแบบไร้สารตะกั่วตั้งแต่ 23 ธันวาคม ค.ศ. 2000 ตั้งแต่ปลาย ค.ศ. 2013 มีน้ำมันเบนซินสามเกรดให้เลือก ได้แก่ Premium Plus, Premium (mid-grade) และ Regular กฎหมายกำหนดให้เกรด Premium Plus ต้องเป็น 97 RON หรือสูงกว่า; Premium ที่ 95 RON; Regular ที่ 91 RON เชื้อเพลิงเกรด Premium Plus ได้รับการยกเว้นจากการผสมเอทานอล แม้ Premium Plus เกรดเดียวที่มีจำหน่ายโดยไม่มีเอทานอลคือ Petron Blaze และมีค่า 100 RON เกรด Premium Plus อื่น ๆ เช่น Seaoil Extreme 97, Shell V-Power Racing และ Unioil Gas 97 มีค่า 97 RON ในขณะที่ Phoenix Premium 98 มีค่า 98 RON เกรด Premium เช่น Caltex Gold, Petron XCS, Phoenix Premium 95, Seaoil Extreme 95, Shell V-Power Nitro+, Unioil Gas 95 และ Total Excellium มีค่า 95 RON เกรด Regular เช่น Caltex Silver, Petron Xtra Unleaded, Phoenix Super Regular 91, Seaoil Extreme U+, Shell FuelSave Unleaded, Unioil Gas 91 และ Total Premier มีค่า 91 RON
* โปแลนด์: Eurosuper 95 (RON 95) มีขายในทุกปั๊มน้ำมัน Super Plus 98 (RON 98) มีจำหน่ายในสถานีส่วนใหญ่ บางครั้งอยู่ภายใต้ตราสินค้า (ออร์เลน – Verva, บีพี – Ultimate, เชลล์ – V-Power) และมักมีสารเติมแต่ง เชลล์เสนอเชื้อเพลิง V-Power Racing ซึ่งมีค่า RON 100
* โปรตุเกส: 95 RON "Euro" ขายในทุกสถานี และ 98 RON "Super" มีจำหน่ายในเกือบทุกสถานี
* รัสเซีย: ในสหภาพโซเวียตมีน้ำมันเบนซินสำหรับรถยนต์หลายเกรด ซึ่งมีชื่อดังนี้: A-56, A-66, A-70, A-72, A-74, A-76, AI-93, AI-95 หรือที่รู้จักกันในชื่อ "Extra" และ B-70 (น้ำมันเบนซินอากาศยาน) อักษรตัวแรกระบุยานพาหนะที่ตั้งใจใช้สำหรับน้ำมันเบนซิน ตัวเลขระบุออกเทน น้ำมันเบนซิน A-56 และ A-66, A-70 และต่อมา A-72 มีไว้สำหรับรถยนต์ที่มีเครื่องยนต์หัวแบนที่ผลิตในทศวรรษ 1930–1960 น้ำมันเบนซิน A-74, ต่อมา A-76 และ AI-93 สำหรับรถยนต์ที่มีเครื่องยนต์ลิ้นเหนือสูบที่ผลิตในทศวรรษ 1960–1980 น้ำมันเบนซิน AI-95 ส่วนใหญ่สำหรับรถยนต์ต่างประเทศหรือรถลีมูซีนของรัฐบาลซิลและไชกา ตัวอักษร "I" ในตราสินค้า AI-93 และ AI-95 บ่งชี้ว่าเลขออกเทนคำนวณโดยใช้วิธีวิจัย หลังการล่มสลายของสหภาพโซเวียตในทศวรรษ 1990 น้ำมันเบนซิน A-76 ถูกแทนที่ด้วย AI-80 และ AI-93 ถูกแทนที่ด้วย AI-92 ในช่วงต้นทศวรรษ 1980 การผลิตน้ำมันเบนซิน A-66 สิ้นสุดลง และประมาณหนึ่งทศวรรษต่อมา A-72 ก็สิ้นสุดลงเช่นกัน ปัจจุบัน 92 RON เป็นค่าต่ำสุดที่มีจำหน่าย มาตรฐานคือ 95 RON ขายในทุกปั๊มน้ำมัน 98 RON มีจำหน่ายในสถานีส่วนใหญ่ 100 RON ขายเป็นเชื้อเพลิง "premium" ทั้งกัซพรอมเนฟต์และลูคออยล์ทั้งสองรุ่นเป็นแบบไร้สารตะกั่ว
* ซาอุดีอาระเบีย: มีเชื้อเพลิงสองประเภทจำหน่ายที่ปั๊มน้ำมันทุกแห่งในซาอุดีอาระเบีย "Premium 91" (RON 91) มีหัวจ่ายสีเขียว และ "Super Premium 95" (RON 95) ที่มีหัวจ่ายสีแดง มีการใช้สีย้อมเชื้อเพลิงเพื่อให้สีเชื้อเพลิงตรงกับสีหัวจ่าย แม้ปั๊มน้ำมันในซาอุดีอาระเบียจะเป็นของเอกชน แต่ราคาถูกควบคุมโดยทางการและมีราคาคงที่อยู่ที่ 1.44 ริยาลซาอุดีอาระเบีย (0.38 ดอลลาร์สหรัฐ) และ 2.10 ริยาลซาอุดีอาระเบีย (0.56 ดอลลาร์สหรัฐ) (ณ วันที่ 14 เมษายน ค.ศ. 2019) ต่อลิตรตามลำดับ และกำลังเพิ่มขึ้นในอัตราไตรมาสเพื่อนำไปสู่ค่าเฉลี่ยทั่วโลกภายใน ค.ศ. 2020 ก่อน ค.ศ. 2006 มีจำหน่ายเพียง Super Premium RON 95 เท่านั้นและหัวจ่ายไม่ได้มีสีอย่างเป็นระบบ ประชาชนไม่ทราบว่าค่าออกเทนคืออะไร จึงมีการรณรงค์ให้ความรู้ โดยแนะนำให้ผู้คนใช้ "น้ำมันเบนซินสีแดง" สำหรับรถยนต์ระดับไฮเอนด์เท่านั้น และประหยัดเงินโดยใช้ "น้ำมันเบนซินสีเขียว" สำหรับรถยนต์และรถบรรทุกทั่วไป
* สิงคโปร์: ผู้ให้บริการทั้งสี่ราย ได้แก่ คาลเท็กซ์, เอ็กซอนโมบิล, เอสพีซี และเชลล์มีน้ำมันเบนซิน 3 เกรด โดยทั่วไปคือ 92, 95 และ 98 RON อย่างไรก็ตาม ตั้งแต่ ค.ศ. 2009 เชลล์ได้ยกเลิก 92 RON
* แอฟริกาใต้: น้ำมันไร้สารตะกั่ว "regular" คือ 95 RON ในพื้นที่ชายฝั่ง ภายในประเทศ (ระดับความสูงที่สูงกว่า) น้ำมันไร้สารตะกั่ว "regular" คือ 93 RON; อีกครั้งที่สถานีบริการน้ำมันส่วนใหญ่มี 95 RON ให้เลือก
* เกาหลีใต้: น้ำมันไร้สารตะกั่ว "regular" คือ 91~94 RON "premium" คือ 95+ RON ทั่วประเทศ อย่างไรก็ตาม ไม่ใช่ทุกปั๊มน้ำมันที่มี "premium"
* สเปน: 95 RON "Euro" ขายในทุกสถานี โดยมี 98 RON "Super" ให้บริการในสถานีส่วนใหญ่ สถานีหลายแห่งรอบเมืองและทางหลวงมีตราสินค้า "premium" ออกเทนสูงอื่น ๆ ให้บริการ
* ศรีลังกา: ศรีลังกาเปลี่ยนน้ำมันเบนซินธรรมดาจาก 90 RON เป็น 92 RON เมื่อวันที่ 1 มกราคม ค.ศ. 2014 ในสถานีบริการเซย์เปตโก 92 RON เป็นเชื้อเพลิงยานยนต์ธรรมดา และ 95 RON เรียกว่า 'Super Petrol' ซึ่งมีราคาพรีเมียม ในสถานีบริการ LIOC 92 RON เป็นเชื้อเพลิงยานยนต์ธรรมดา และ 95 RON มีจำหน่ายในชื่อ 'Premium Petrol' ณ ค.ศ. 2022 สถานีบริการแอลไอโอซีเสนอเชื้อเพลิงใหม่ที่ติดป้ายว่า 'XtraPremium' Petrol ซึ่งวางจำหน่ายเป็นน้ำมันเบนซินมาตรฐาน 'Euro 3' ในทำนองเดียวกัน น้ำมันเบนซิน 95 RON มีให้ในชื่อ 'XtraPremium' 95 Petrol ศรีลังการับรอง RON 100 ออกเทน 100 ตั้งแต่เดือนกรกฎาคม ค.ศ. 2024 เป็นประเทศที่ 8 ของโลกที่ใช้ RON 100
* สวีเดน: 95 RON, 98 RON และ E85 มีจำหน่ายอย่างแพร่หลาย
* ไต้หวัน: 92 RON, 95 RON และ 98 RON มีจำหน่ายอย่างแพร่หลาย
* ประเทศไทย: 95 RON, 95 RON E10, 91 RON E10, 95 RON E20 มีจำหน่ายอย่างแพร่หลายในทุกส่วนของประเทศ เชื้อเพลิง 97 RON E10 มีจำหน่ายในสถานีบริการบางจากบางแห่งในส่วนต่าง ๆ ของประเทศ
* ตรินิแดดและโตเบโก: 92 RON (Super) และ 95 RON (Premium) มีจำหน่ายอย่างแพร่หลาย
* ตุรกี: 95 RON และ 95+ RON มีจำหน่ายอย่างแพร่หลายในปั๊มน้ำมัน 91 RON (Regular) ถูกยกเลิกใน ค.ศ. 2006 98 และ 100 RON (Shell V-Power Racing) ถูกยกเลิกในช่วงปลาย ค.ศ. 2009 น้ำมันเบนซินที่โฆษณาเป็น 97 RON ถูกยกเลิกใน ค.ศ. 2014 และเปลี่ยนชื่อเป็น 95+
* ยูเครน: น้ำมันเบนซิน 80 RON และ 98 RON มีจำหน่าย น้ำมันเบนซินมาตรฐานคือ 95 RON แต่ 92 RON ก็มีจำหน่ายอย่างแพร่หลายและเป็นที่นิยมสำหรับรถยนต์รุ่นเก่า ไม่มีการควบคุมโดยรัฐบาลสำหรับน้ำมันเบนซินที่มี RON สูงกว่า 98 ดังนั้นบางสถานีจึงวางจำหน่ายน้ำมันเบนซิน 100 RON ในขณะที่ในความเป็นจริงอาจเป็นอะไรก็ได้ที่สูงกว่า 98 RON พร้อมสารเติมแต่งทำความสะอาดพิเศษ
* สหรัฐอาหรับเอมิเรตส์: น้ำมันเบนซิน 95 RON และ 98 RON มีจำหน่าย
* สหราชอาณาจักร: น้ำมันเบนซิน 'regular' มีค่าออกเทน 95 RON โดยมีเชื้อเพลิง 97 RON จำหน่ายอย่างแพร่หลายในชื่อ Super Unleaded เทสโก้และเชลล์ต่างเสนอเชื้อเพลิง 99 RON ในเดือนเมษายน ค.ศ. 2006 บีพีเริ่มทดลองสาธารณะกับน้ำมันเบนซินออกเทนสูงพิเศษ BP Ultimate Unleaded 102 ซึ่งตามชื่อ มีค่าออกเทน 102 RON แม้ BP Ultimate Unleaded (ที่มีค่าออกเทน 97 RON) และ BP Ultimate Diesel จะมีจำหน่ายอย่างแพร่หลายทั่วสหราชอาณาจักร แต่ BP Ultimate Unleaded 102 มีจำหน่ายทั่วสหราชอาณาจักรในสถานีบริการเพียง 10 แห่งเท่านั้น และมีราคาสูงกว่าเชื้อเพลิง 97 RON ถึงประมาณสองเท่าครึ่ง ในเดือนมีนาคม ค.ศ. 2010 บีพีหยุดการขาย Ultimate Unleaded 102 โดยอ้างถึงการปิดโรงงานผลิตเชื้อเพลิงพิเศษ Shell V-Power ก็มีจำหน่ายเช่นกัน แต่มีค่าออกเทน 99 RON และสถานีบริการน้ำมันเทสโก้ยังจัดหา Greenergy ที่ผลิต 99 RON "Momentum99"
* สหรัฐอเมริกา: ออกเทนของน้ำมันเบนซินจะแสดงเป็น AKI สถานีส่วนใหญ่ขายสามเกรด: 87, 89–90 และ 91–94 AKI ในรัฐแถบเทือกเขาร็อกกี้ 85 AKI ขายเป็น Regular และ 91 AKI มักจะเป็นค่าสูงสุดที่มี เนื่องจากอากาศที่เบาบางกว่าในระดับความสูงที่สูงขึ้นจะลดแรงอัดของเครื่องยนต์และลดโอกาสที่จะเกิดการน็อก อย่างไรก็ตาม ในขณะที่รถยนต์คาร์บูเรเตอร์รุ่นเก่าสามารถใช้ 85 AKI ที่ระดับความสูงได้อย่างปลอดภัย แต่ไม่แนะนำสำหรับรถยนต์หัวฉีดสมัยใหม่และอาจทำให้เครื่องยนต์เสียหายหรือมีประสิทธิภาพต่ำ บนชายฝั่งตะวันออก บางสถานีมีเชื้อเพลิงเกรดสูงกว่า สูงถึง 94 AKI
** เกรดน้ำมันเบนซินมาตรฐานของรัฐ: มาตรฐานออกเทนเชื้อเพลิงของรัฐสหรัฐอเมริกา
* เวเนซุเอลา: น้ำมันเบนซิน 91 RON และ 95 RON มีจำหน่ายทั่วประเทศในสถานีบริการพีดีวีทั้งหมด น้ำมันเบนซิน 95 RON เป็นที่ใช้กันอย่างแพร่หลายที่สุดในประเทศ แม้รถยนต์ส่วนใหญ่ในเวเนซุเอลาจะใช้ได้กับน้ำมันเบนซิน 91 RON ก็ตาม นี่เป็นเพราะราคาน้ำมันเบนซินได้รับเงินอุดหนุนอย่างมากจากรัฐบาล (0.0083 ดอลลาร์สหรัฐต่อแกลลอน 95 RON เทียบกับ 0.0061 ดอลลาร์สหรัฐต่อแกลลอน 91 RON) น้ำมันเบนซินทั้งหมดเป็นแบบไร้สารตะกั่ว
* เวียดนาม: 92 RON มีจำหน่ายในทุกปั๊มน้ำมัน และ 95 RON มีจำหน่ายในเขตเมือง พวกเขาเริ่มขายน้ำมันเบนซิน A92-E5 (92 RON ที่มีเอทานอล 5 เปอร์เซ็นต์) ใน ค.ศ. 2017 ในวันที่ 1 มกราคม ค.ศ. 2018 รัฐบาลเวียดนามบังคับให้ปั๊มน้ำมันทุกแห่งหยุดขาย 92 RON และขาย 95 RON + A92-E5 แทน ตั้งแต่ ค.ศ. 2022 เวียดนามจะเริ่มขายน้ำมันเบนซินตามมาตรฐานยูโร 5 โดยมีทางเลือก 95 RON และ 97 RON (ในปั๊มน้ำมันเอสเอฟซี)
* ซิมบับเว: 93 ออกเทนมีจำหน่ายโดยไม่มีเชื้อเพลิงเกรดอื่น ๆ E10 ซึ่งเป็นเชื้อเพลิงผสมเอทานอลที่เอทานอล 10% มีจำหน่าย อย่างไรก็ตาม ค่าออกเทนยังคงต้องได้รับการทดสอบและยืนยัน แต่คาดว่าอยู่ที่ประมาณ 95 ออกเทน E85 มีจำหน่ายจาก 3 สาขา โดยมีดัชนี AKI ออกเทนอยู่ระหว่าง 102 ถึง 105 ขึ้นอยู่กับน้ำมันเบนซินพื้นฐานที่ผสมเอทานอล

## ความเข้าใจผิด

ด้วยชื่อของมัน สารเคมีที่เรียกว่า "ออกเทน" มักถูกเข้าใจผิดว่าเป็นสารประกอบเดียวที่กำหนดค่าประเมินออกเทน (หรือเลขออกเทน) ของเชื้อเพลิง นี่เป็นคำอธิบายที่ไม่ถูกต้อง ในความเป็นจริง ค่าประเมินออกเทนถูกกำหนดให้เป็นตัวเลขที่อธิบายถึงความเสถียรและความสามารถของเชื้อเพลิงในการป้องกันไม่ให้เครื่องยนต์เกิดการจุดระเบิดไม่พึงประสงค์ ที่เกิดขึ้นเองในบริเวณอื่นภายในกระบอกสูบ (กล่าวคือ การระเบิดที่กระจายตัวออกมานอกเหนือจากหัวเทียน) ปรากฏการณ์การเผาไหม้นี้เป็นที่รู้จักกันทั่วไปว่าการน็อกของเครื่องยนต์หรือการจุดระเบิดตัวเอง ซึ่งทำให้เกิดความเสียหายต่อลูกสูบเมื่อเวลาผ่านไปและลดอายุการใช้งานเครื่องยนต์

ใน ค.ศ. 1927 เกรแฮม เอ็ดการ์ ได้คิดค้นวิธีการใช้ไอโซออกเทนและเอ็น-เฮปเทนเป็นสารเคมีอ้างอิง เพื่อให้คะแนนความต้านทานการน็อกของเชื้อเพลิงโดยอ้างอิงกับไอโซเมอร์ของออกเทนนี้ จึงเป็นที่มาของชื่อ "ค่าประเมินออกเทน" ตามนิยาม ไอโซเมอร์ ไอโซออกเทน และเอ็น-เฮปเทนมีค่าประเมินออกเทนเท่ากับ 100 และ 0 ตามลำดับ เนื่องจากลักษณะที่ระเหยง่ายกว่า เอ็น-เฮปเทนจึงจุดไฟและเกิดการน็อกได้ง่าย ซึ่งทำให้มีค่าประเมินออกเทนค่อนข้างต่ำ ส่วนไอโซเมอร์ไอโซออกเทนทำให้เกิดการน็อกน้อยกว่าเพราะมีโครงสร้างเป็นกิ่งมากกว่าและเผาไหม้ได้ราบรื่นกว่า โดยทั่วไปแล้ว สารประกอบกิ่งที่มีแรงระหว่างโมเลกุลสูงกว่า (เช่น แรงกระจายลอนดอนสำหรับไอโซออกเทน) จะมีค่าประเมินออกเทนสูงกว่า เนื่องจากจุดไฟได้ยากกว่า

### ไอโซเมอร์ของออกเทนกับค่าประเมินออกเทน
ไอโซเมอร์ของออกเทน เช่น เอ็น-ออกเทนและ 2,3,3-ไตรเมทิลเพนเทนมีค่าประเมินออกเทนอยู่ที่ -20 และ 106.1 ตามลำดับ (การวัดแบบ **RON**) ความแตกต่างอย่างมากระหว่างค่าประเมินออกเทนของไอโซเมอร์เหล่านี้แสดงให้เห็นว่า สารประกอบออกเทนเองไม่ได้เป็นปัจจัยเดียวที่กำหนดค่าประเมินออกเทนอย่างชัดเจน โดยเฉพาะสำหรับเชื้อเพลิงเชิงพาณิชย์ที่ประกอบด้วยสารประกอบที่หลากหลาย

## ออกเทนในวัฒนธรรม

"ออกเทน" ถูกใช้ในภาษาพูดในสำนวนที่ว่า "ไฮออกเทน" คำนี้ใช้เพื่ออธิบายถึงการกระทำที่มีพลัง เนื่องจากการเชื่อมโยงกับแนวคิดของ "ค่าประเมินออกเทน" ซึ่งเป็นคำที่ทำให้เข้าใจผิด เพราะค่าประเมินออกเทนของน้ำมันเบนซินไม่ได้เกี่ยวข้องโดยตรงกับกำลังขับของเครื่องยนต์ การใช้น้ำมันเบนซินที่มีออกเทนสูงกว่าที่เครื่องยนต์ถูกออกแบบจะไม่สามารถเพิ่มกำลังขับของเครื่องยนต์ได้

ออกเทนเป็นที่รู้จักกันดีในวัฒนธรรมประชานิยมของอเมริกาในทศวรรษ 1960 เมื่อบริษัทน้ำมันเบนซินโอ้อวดถึงระดับ "ไฮออกเทน" ในโฆษณาน้ำมันเบนซินของตน คำคุณศัพท์ประกอบ "ไฮออกเทน" ซึ่งมีความหมายว่าทรงพลังหรือมีพลวัต ถูกบันทึกไว้ในความหมายเชิงอุปมาตั้งแต่ ค.ศ. 1944 ภายในทศวรรษ 1990 วลีนี้ถูกนำมาใช้เป็นคำที่เน้นย้ำความรุนแรงหรือความเข้มข้น และได้กลายเป็นส่วนหนึ่งของภาษาแสลงภาษาอังกฤษสมัยใหม่

## ดูเพิ่ม
* น้ำมันเบนซินอากาศยาน
* เลขซีเทน

## อ้างอิง

## หนังสืออ่านเพิ่ม
* 

## แหล่งข้อมูลอื่น
* เลขออกเทนวิจัยโดยโครงสร้างไฮโดรคาร์บอน
* ทำไมระดับออกเทนจึงสำคัญ 
* คำถามที่พบบ่อยเกี่ยวกับน้ำมันเบนซิน
* ออกเทนทำงานอย่างไร ที่ฮาวสตัฟเวิกส์.คอม

หมวดหมู่:เทคโนโลยีเชื้อเพลิง
หมวดหมู่:การกลั่นน้ำมัน
หมวดหมู่:เศรษฐศาสตร์ปิโตรเลียม
หมวดหมู่:มาตราส่วน